Η **Μανωλίνα Κωνσταντίνου** (10 Απριλίου 1993, Λεμεσός) είναι Κύπρια διεθνής αθλήτρια πετοσφαίρισης. Έχει σπουδάσει Βιολογία στο Πανεπιστήμιο Αθηνών καθώς και Διατροφολογία.

Καριέρα
-------

Η Μανωλίνα Κωνσταντίνου ξεκίνησε από πολύ μικρή τα πρώτα της βήματα στο χώρο του βόλλεϋ. Σε ηλικία μόλις 9 ετών εντάχθηκε στις ακαδημίες πετοσφαίρισης της ΑΕΛ Λεμεσού, στην οποία παρέμεινε μέχρι το 2011. Με την κυπριακή ομάδα η Μανωλίνα Κωνσταντίνου κατέκτησε το Πρωτάθλημα Κύπρου την περίοδο 2008-09, το Κύπελλο Κύπρου το 2011 καθως και το Σούπερ Καπ την ίδια χρονιά (2011). Επίσης έχει κατακτήσει κυπριακά πρωταθλήματα νεανίδων και κορασίδων.

Το Φθινόπωρο του 2011 η Κύπρια ακραία άφησε την Κύπρο για να ξεκινήσει τις σπουδές της στο Βιολογικό τμημα του Πανεπιστημίου Αθηνών και ταυτόχρονα πήρε μεταγραφή στον τότε Πρωταθλήτή Ελλάδας Παναθηναϊκό. Παρά το γεγονός ότι τα αμέσως προηγούμενα χρόνια η γυναικεία ομάδα βόλλεϋ του Παναθηναικού είχε σαρώσει τους εγχώριους τίτλους, την περίοδο 2011-12 δεν κατάφερε να κατακτήσει κανέναν.

Μετά το τέλος της αγωνιστικής περιόδου 2011-12, η Μανωλίνα Κωνσταντίνου μεταπήδησε στον "αιώνιο αντίπαλο" Ολυμπιακό Πειραιώς, με τον οποίο υπέγραψε συμβόλαιο τριετούς διάρκειας. Ετσι βρέθηκε στο ξεκίνημα της μεγάλης ομάδας που κυριάρχησε τα επόμενα χρόνια στην ελληνική πετοσφαίριση. Την περίοδο 2012-13 οι ερυθρόλευκες, υπό τις οδηγίες του προπονητή Αρχοντέλη Σωτήρχου, κατέκτησαν το Πρωτάθλημα Ελλάδος για πρώτη φορά στην ιστορία του συλλόγου αλλά και το Κύπελλο Ελλάδος. Μάλιστα, η Μανωλίνα Κωνσταντίνου ψηφίστηκε ως η πολυτιμότερη παίκτρια της τελικής φάσης του Κυπέλλου που διεξήχθη στη Σαντορίνη.  

Στον Ολυμπιακό παρέμεινε άλλα τρία χρόνια και γεύτηκε τη χαρά των συνεχόμενων Πρωταθλημάτων και Κυπέλλων που κατέκτησε με τις υπόλοιπες ερυθρόλευκες μέχρι το 2016 που παρέμεινε στην ομάδα του Πειραιά.

Το Καλοκαίρι του 2016 η Κωνσταντίνου αναχώρησε για τον Ηρακλή Κηφισιάς, που τότε αγωνιζόταν στην Α2 Εθνική κατηγορία, και συνέβαλε αποφασιστικά στην άνοδο της ομάδας στη Βόλεϊ Λιγκ, όπως μετονομάστηκε από την περίοδο 2017-18 η Α' Εθνική κατηγορία της ελληνικής γυναικείας πετοσφαίρισης. Τον Μάιο του 2017 η Μανωλίνα Κωνσταντίνου ανανέωσε τη συνεργασία της με τον Ηρακλή Κηφισιάς για μια ακόμα χρονιά. Στον Ηρακλή παρέμεινε μέχρι τον Ιανουάριο του 2018, οπότε η ομάδα της Κηφισιάς αποχώρησε από το Πρωτάθλημα και η Κωνσταντίνου εντάχθηκε για το υπόλοιπο της περιόδου στον Γ.Σ. Ηλιούπολης. Το Καλοκαίρι του 2018 η Μανωλίνα Κωνσταντίνου μεταγράφηκε στη Θέτιδα Βούλας που τότε αγωνιζόταν στην Πρε Λιγκ και συνέβαλε στην άνοδο της ομάδας της στη μεγάλη εθνική κατηγορία της Ελλάδας.

Την περίοδο 2021-2022 αγωνίστηκε με τη φανέλα του Παναθηναϊκού, με τον οποίο κατέκτησε το Πρωτάθλημα και το Κύπελλο Ελλάδας.

### Πετοσφαίριση άμμου

Η Μανωλίνα Κωνσταντίνου ασχολείται επίσης από μικρή ηλικία και με την πετοσφαίριση άμμου. Με τη Μαριώτα Αγγελοπούλου έχουν φτιάξει ένα αχώριστο δίδυμο, που έχει σημειώσει σημαντικές επιτυχίες τόσο στον ελληνοκυπριακό, όσο και στον ευρωπαϊκό χώρο.  

Δύο από τις πολλές διακρίσεις τους είναι το Χρυσό Μετάλλιο στο Ευρωπαϊκό Πρωτάθλημα Κ20 Μικρών Κρατών το 2011 στο Τελ Αβίβ,
και το Ασημένιο Μετάλλιο στους 17ους Αγώνες Μικρών Κρατών το 2017 στο Σαν Μαρίνο σε επίπεδο πλέον Γυναικών. Και στις δύο διοργανώσεις το δίδυμο Μ-Μ, όπως πλέον αποκαλείτο, αντιπροσώπευε την ομάδα της Κύπρου.  

Το Καλοκαίρι του 2018 με συμπαίκτρια την Ζώγια Κωνσταντοπούλου φτάνει στο Χρυσό Μετάλλιο στο Ευρωπαϊκό Πρωτάθλημα Ζώνης Μικρών Κρατών στη Βαντούζ του Λιχτενστάιν.

Τον Αύγουστο του 2019 επανενφανίζεται το δίδυμο Μ-Μ, Μανωλίνα Κωνσταντίνου - Μαριώτα Αγγελοπούλου, και αφού κατακτά το Παγκύπριο Πρωτάθλημα Άμμου,  λίγο αργότερα κατακτά το Ασηνμένιο Μετάλλιο στους Παράκτιους Μεσογειακούς Αγώνες της Πάτρας.

Διεθνής Καριέρα
---------------

Η Μανωλίνα Κωνσταντίνου από πολύ μικρή έχει κληθεί και συμμετάσχει στις εθνικές ομάδες Κορασίδων και Νεανίδων της Κύπρου. Επίσης έχει αρκετές συμμετοχές και με την Εθνική Γυναικών της Κύπρου.

Συλλογικοί τίτλοι - Διακρίσεις
------------------------------

### Εθνικά Πρωταθλήματα

 **1 Πρωτάθλημα Κύπρου**

* 2008-09 (Α.Ε. Λεμεσού)

 **5 Πρωταθλήματα Ελλάδας**

* 2012-13, 2013-14, 2014-15, 2015-16 (Ολυμπιακός Πειραιώς)
* 2021-22 (Παναθηναϊκός Α.Ο.)

### Εθνικά Κύπελλα

**1 Κύπελλο Κύπρου**: 2011 (Α.Ε. Λεμεσού)

**1 Σούπερ Καπ Κύπρου**: 2011 (Α.Ε. Λεμεσού)

**5 Κύπελλα Ελλάδας**

* 2013, 2014, 2015, 2016 (Ολυμπιακός Πειραιώς)
* 2022 (Παναθηναϊκός Α.Ο.)

Ατομικές διακρίσεις
-------------------

* 2013: Πολυτιμότερη Παίκτρια (M.V.P.) Τελικής Φάσης Κυπέλλου Ελλάδας - Σαντορίνη
* 2017-18 Πρωτάθλημα Ελλάδας: Πολυτιμότερη Παίκτρια (M.V.P.) 1ης αγωνιστικής ημέρας
* 2017-18 Πρωτάθλημα Ελλάδας: Πολυτιμότερη Παίκτρια (M.V.P.) 17ης αγωνιστικής ημέρας
* 2018-19 Πρωτάθλημα Ελλάδας: Πολυτιμότερη Παίκτρια (M.V.P.) 16ης αγωνιστικής ημέρας
* 2019-20 Πρωτάθλημα Ελλάδας: Πολυτιμότερη Παίκτρια (M.V.P.) 17ης αγωνιστικής ημέρας

Παραπομπές
----------

1. ↑  Η Κωνσταντίνου στον Παναθηναϊκό www.lions-radio.com
2. ↑  Η Μανωλίνα Κωνσταντίνου στον Ολυμπιακό www.onsports.gr
3. ↑  Η Κωνσταντίνου Πολυτιμότερη Παίκτρια του Κυπέλλου Ελλάδας 2013 www.onsports.gr
4. ↑  Η Κωνσταντίνου ανανέωσε με Ηρακλή - 2017 volleyland.gr
5. ↑  Από την Κηφισιά στην Ηλιούπολη η Μανωλίνα new.volleyball.org.cy
6. ↑  Στην Θέτιδα Βούλας η Μανωλίνα new.volleyball.org.cy
7. ↑  Στον Παναθηναϊκό και πάλι η Κωνσταντίνου! www.pao1908.com
8. ↑  Κωνσταντίνου-Αγγελοπούλου Χρυσές στο Ευρωπαϊκό Κ20 Μικρών Κρατών web.archive.org (www.volleyball.org.cy)
9. ↑  Η ομάδα της Κύπρου στη 2η θέση στους Α.Μ.Κ. στην πετοσφαίριση άμμου - 2017 www.sigmalive.com
10. ↑  Πρωταθλήτριες στο τουρνουά οι Μανωλίνα Κωνσταντίνου και Ζώγια Κωνσταντοπούλου Αρχειοθετήθηκε 2020-09-27 στο Wayback Machine. www.elemesos.com
11. ↑  Παγκύπριο Πρωτάθλημα Άμμου 2019 new.volleyball.org.cy
12. ↑  Ασημένιο στην άμμο στους Παράκτιους Μεσογειακούς 2019 new.volleyball.org.cy
13. ↑  Πολυτιμότερη Παίκτρια Κυπέλλου Ελλάδας 2013 /www.onsports.gr
14. ↑  Πολυτιμότερη Παίκτρια (M.V.P.) 1ης αγωνιστικής 2017-18 www.volleyball.gr
15. ↑  Πολυτιμότερη Παίκτρια (M.V.P.) 17ης αγωνιστικής 2017-18 www.volleyball.gr
16. ↑  Πολυτιμότερη Παίκτρια (M.V.P.) 16ης αγωνιστικής 2018-19 www.volleyball.gr
17. ↑  Πολυτιμότερη Παίκτρια (M.V.P.) 17ης αγωνιστικής 2019-20 www.volleyball.gr

Πηγές
-----

* Μανωλίνα Κωνσταντίνου - Ατομικά στοιχεία Αρχειοθετήθηκε 2020-09-30 στο Wayback Machine. www.greekvolley.gr
* Μανωλίνα Κωνσταντίνου - Συνέντευξη www.sport-fm.gr
* Μανωλίνα Κωνσταντίνου - Διεθνείς συμμετοχές[*νεκρός σύνδεσμος*] www.cev.eu
* Εθνική Κύπρου 2015 Αρχειοθετήθηκε 2020-06-29 στο Wayback Machine. www.cev.eu
* Μανωλίνα Κωνσταντίνου - Διάφορα άρθρα www.onsports.gr